Kasper Halttunen

**Kasper Halttunen** (s. 7. kesäkuuta 2005 Helsinki) on suomalainen jääkiekkoilija, joka pelaa NHL-seura San Jose Sharksin organisaatiossa. Hän pelannee pääasiassa AHL-joukkue San Jose Barracudassa. Halttunen on pelipaikaltaan oikea laitahyökkääjä. Hän laukoo oikealta.

## Ura
### Seuraura
Halttunen on Vuosaaren Viikinkien kasvatti. Hän oli kaudella 2019–2020 Viikinkien ja Jokereiden C-nuorten yhdistelmäjoukkueen paras pistemies ja maalintekijä sekä C-nuorten SM-karsinnoissa tehoilla 19+21=40 että C-nuorten SM-sarjassa tehoilla 13+6=19, joista jälkimmäisessä sarjassa Halttunen jakoi myös joukkueen sisäisen pistepörssin voiton Santeri Ahosteen kanssa. Hänet valittiin kauden päätteeksi C-nuorten SM-sarjan ensimmäiseen tähdistökentälliseen. Kaudeksi 2020–2021 Halttunen siirtyi kokonaan Jokereiden organisaatioon.

Kauden 2021–2022 Halttunen pelasi 16-vuotiaana kokonaan Jokereiden U20-joukkueessa. Hän oli tehoilla 24+14=38 joukkueen paras maalintekijä ja toiseksi paras pistemies Samu Salmisen jälkeen. Halttunen sijoittui koko U20 SM-sarjan ylemmän jatkosarjan maalipörssissä toiseksi edellään vain Ässien Leevi Viitala. Hänet valittiin sarjan lokakuun kuukauden nuoreksi pelaajaksi. Halttunen palkittiin kauden päätteeksi U20 SM-sarjan vuoden tulokkaana Yrjö Hakala -palkinnolla. Hän vahvisti myös Jokereiden U18-joukkuetta pudotuspeleissä, jotka päättyivät SM-hopeaan.

Toukokuussa 2022 Halttunen teki 2+1-vuotisen SM-liigasopimuksen Helsingin IFK:n kanssa. Samana kesänä OHL-joukkue London Knights varasi hänet 41. pelaajana . Heinäkuun lopulla *The Athletic*-lehden toimittaja Corey Pronman kertoi Twitter-tilillään jutelleensa Halttusen kanssa ja hänen kertoneen siirtyvän Knightsiin, mikäli Halttunen ei saa paljon jääaikaa HIFK:ssa. Hän aloitti kauden 2022–2023 kuitenkin seuran U20-joukkueessa, jossa Halttunen teki runkosarjassa maali per peli-tahdilla 18 ottelussa 18 osumaa. Hän teki liigadebyyttinsä vain 17-vuotiaana runkosarjan viidennellä kierroksella 24. syyskuuta 2022 KooKoota vastaan. Halttunen merkittiin HIFK:n kakkosketjun oikeaan laitaan Otto Paajasen ja Teemu Tallbergin viereen. Hän sai ottelussa jääaikaa 13.48 minuuttia ja Halttuselle merkittiin HIFK:n 1–5-tappioon päättyneessä ottelussa teholukema –2. Hän pelasi SM-liigassa kaikkiaan 27 runkosarjaottelua tehden vain syöttöpisteen ja yhden playoff-ottelun ilman tehopisteitä, mikä oli Halttuselta alle yleisten odotusten. Hän edusti HIFK:ta kauden aikana myös Spengler Cupissa, jossa hän pelasi kaksi ottelua tehden yhden maalin. Halttunen teki ensimmäisen virallisen maalinsa miesten tasolla turnauksen avausottelussa 27. joulukuuta 2022 ruotsalaista Örebroa vastaan. Maaliskuussa 2023 HIFK lainasi hänet toistaiseksi voimassa olevalla sopimuksella Mestis-joukkue Kiekko-Vantaaseen, jossa Halttunen pelasi kolme runkosarjaottelua tehopistein 1+2=3 ja kolme playoff-ottelua tehopistein 1+1=2.

Halttusta ennakoitiin yleisesti mahdolliseksi ensimmäisen kierroksen varaukseksi . Kauteen 2022–2023 lähdettäessä hänestä ennakoitiin parhaimmillaan kymmenen ensimmäisen pelaajan joukossa varattavaa pelaajaa. Kauden jälkeen kanadalaisen *[[The Sports Network]]* -kanavan asiantuntija Craig Button listasi Halttusen viimeisimmässä rankingissaan sijalle 25. Lopulta San Jose Sharks varasi varasi hänet toisella kierroksella numerolla 36. Halttunen oli varaustilaisuuden ensimmäisenä varattu suomalaispelaaja. Hän teki jo heinäkuussa seuran kanssa kolmivuotisen tulokassopimuksen. Halttusen kausipalkka NHL:n puolella on 825 000 dollaria ja farmin puolella 82 500 dollaria. Hän sai sopimuksestaan myös allekirjoitusbonusta 95 000 dollaria. 

Elokuussa 2023 Halttusen uutisoitiin siirtyvän kaudeksi 2023–2024 hänet vuotta aiemmin varanneen London Knightsin OHL-joukkueen vahvuuteen. Hän viimeisteli siellä 57 runkosarjaottelussa 32 maalia ja teki yhteensä 61 tehopistettä. Pudotuspeleissä hän pelasi 18 ottelua ja teki 17 maalia ja yhteensä 26 tehopistettä. Halttunen voitti koko OHL:n pudotuspelien maalipörssin. Loppuottelusarjassa Oshawa Generalsia vastaan Halttunen onnistui tekemään sekä toisessa että kolmannessa ottelussa kypärätempun. Hän voitti kauden päätteeksi J. Ross Robertson Cupin Knightsin voitettua ottelusarjan suoraan neljässä ottelussa. Memorial Cupissa Halttunen jakoi neljällä osumallaan turnauksen maalipörssin voiton Saginaw Spiritin Owen Beckin kanssa. Hän eteni Knightsin kanssa loppuotteluun, jonka vei kuitenkin Spirit lukemin 4–3. Halttunen valittiin turnauksen tähdistökentälliseen.

Syksyn 2024 harjoitusleirin päätteeksi Sharks lähetti Halttusen AHL-joukkue San Jose Barracudaan. Hän pelasi siellä alkukaudella 2024–2025 kuusi ottelua tehden neljä tehopistettä, kunnes joutui loukkaantumisen vuoksi kolmeksi viikoksi sivuun. Kuntouduttuaan hänet lähetettiin marraskuussa takaisin London Knightsin OHL-joukkueeseen. Hän teki OHL:ssä 38 runkosarjaottelussa 21 maalia ja yhteensä 41 tehopistettä. Pudotuspeleissä Halttunen teki 17 ottelussa 15 maalia ja yhteensä 21 tehopistettä. London Knights pelasi loppuottelusarjassa toista kertaa peräkkäin Oshawa Generalsia vastaan. Hän teki ottelusarjassa kaksi peräkkäistä hattutemppua ja kolmessa viimeisessä ottelussa yhteensä kahdeksan maalia. Viidennessä loppuottelussa Halttunen teki Knightsin 5–2-voittoon päättyneen ottelun voittomaalin, joka ratkaisi joukkueelle OHL:n mestaruuden, J. Ross Robertson Cupin. Halttunen valittiin pudotuspelien arvokkaimmaksi pelaajaksi ja palkittiin Wayne Gretzky 99 Awardilla ensimmäisenä eurooppalaispelaajana. Hän voitti kauden päätteeksi myös Memorial Cupin.

### Maajoukkueura

Halttunen valittiin Pohjola-leirin tähdistökentälliseen vuonna 2021. Halttunen pelasi alle 18-vuotiaiden Hlinka Gretzky Cupissa vuosina 2021 ja 2022, joista jälkimmäinen turnaus päättyi pronssiin. Hän edusti alle 18-vuotiaiden maajoukkuetta myös Euroopan nuorten olympiafestivaaleilla vuonna 2021, jolloin Halttunen voitti kultaa.

Halttunen pelasi alle 18-vuotiaiden MM-kilpailuissa vuosina 2022 ja 2023, joista ensimmäinen turnaus päättyi pronssiin. Vuoden 2022 turnauksessa valmentajat valitsivat Halttusen Suomen turnauksen yhdeksi kolmesta parhaasta pelaajasta. Hänet valittiin myös Latviaa vastaan pelatun alkulohkon ottelun päätteeksi joukkueensa ottelun parhaaksi pelaajaksi. Vuoden 2023 turnauksessa Halttunen toimi Suomen kapteenina. Hän voitti joukkueen sisäisen piste- ja maalipörssin tehoilla 6+4=10. Valmentajat valitsivat Halttusen Suomen turnauksen yhdeksi kolmesta parhaasta pelaajasta. Hänet valittiin myös Sveitsiä vastaan pelatun avausottelun päätteeksi joukkueensa ottelun parhaaksi pelaajaksi.

Halttunen pelasi alle 20-vuotiaiden MM-kilpailuissa vuosina 2024 ja 2025, joista jälkimmäisessä turnauksessa hän toimi Suomen varakapteenina. Puolivälieräottelussa Slovakiaa vastaan Halttunen teki joukkueensa 5–3-voittoon päättyneen ottelun voittomaalin. Ruotsia vastaan pelatun välieräottelun päätteeksi hänet valittiin Suomen ottelun parhaaksi pelaajaksi. Turnaus päättyi lopulta hopeaan.

Yhteensä Halttunen on pelannut 28 nuorten ja 39 poikien maaottelua.

## Pelityyli
*EP Rinksiden* suomenkielisten sivujen päätoimittaja Lassi Alasen mukaan Halttunen on armoitettu maalintekijä, jonka rannelaukaus on tarkka sekä painava ja one-timer todellinen ase ylivoimapelaamista ajatellen. Alasen mukaan Halttunen pystyy isokokoisena laiturina suojaamaan kiekkoa kulmissa tehokkaasti, mutta on ennen kaikkea käsistään erittäin taitava ja pystyy laittamaan puolustajia solmuun näyttävilläkin tavoilla. Alasen mukaan näiden vahvuuksien lisäksi hän luistelee varsin kohtuullisella tasolla, vaikka Halttusella on vielä joitain korjattavia yksityiskohtia. Alasen mukaan hän on pystynyt varsin laadukkaaseen lyhytsyöttöpelaamiseen, mutta Halttunen ajoittain kuitenkin pyrkii pysymään pelivälineessä itse liiankin pitkään ja menettelee kiekkoja liian optimististen harhautusyritysten kautta.

Halttunen on kuvaillut itseään aika suoraviivaiseksi pelaajaksi ja ahneeksi hyökkääjäksi. Hän on kertonut haluavansa olla ratkaisija ja hyvä maalintekijä. Halttunen on kauden 2021–2022 aikana omien sanojensa mukaan vähän monipuolistunut, eli pystynyt myös jakamaan syöttöjä ja tekemään hyviä asioita puolustuspäässäkin.

Halttunen on kertonut ottaneensa paljon mallia Patrik Laineen laukauksesta. Hän on kertonut seuranneensa NHL:ssä suomalaispelaajien lisäksi paljon myös Nathan MacKinnonia.

## Muuta
Halttusen pikkuveli Noa pelaa puolustajana HIFK:n U18-joukkueessa. Veljesten isä Niko Halttunen pelasi omalla urallaan hyökkääjänä pudotuspelit mukaan lukien yhteensä 220 SM-liigaottelua. Hän voitti Jokereissa kaksi Suomen-mestaruutta (1996 ja 1997). Niko loi ammattilaisuraa myös Ruotsissa, ECHL:ssä ja Ranskassa.

## Tilastot

## Lähteet
*
*
*

### Viitteet